นายกรัฐมนตรี เดินทางตรวจราชการจังหวัดเพชรบูรณ์และจังหวัดเลยในช่วงวันนี้
พลเอก ประยุทธ์ จันทร์โอชา นายกรัฐมนตรีและคณะ เดินทางถึงท่าอากาศยานทหาร 2 กองบิน 6 ดอนเมือง กรุงเทพฯ ตั้งแต่เวลา 06.45 น.เพื่อเดินทางไปตรวจราชการจังหวัดเลย และจังหวัดเพชรบูรณ์ และประชุมคณะรัฐมนตรีอย่างเป็นทางการนอกสถานที่ ครั้งที่ 7/2561 ณ จังหวัดเพชรบูรณ์ ระหว่างวันที่ 17 – 18 กันยายนนี้ โดยไม่มีการให้สัมภาษณ์ต่อสื่อมวลชนแต่อย่างใด 
เบื้องต้น นายกรัฐมนตรีมีกำหนดเดินทางถึงหอประชุมทองวิไล มหาวิทยาลัยราชภัฏเลย ตำบลในเมือง อำเภอเมืองเลย จังหวัดเลยในเวลา 08.40 น. และเป็นประธานในพิธีเปิดถนน 4 เลน หมายเลข 201 ตอน เลย-เชียงคาน ก่อนที่จะเป็นประธานในพิธีสักขีพยานในโอกาสรัฐมนตรีว่าการกระทรวงทรัพยากรธรรมชาติและสิ่งแวดล้อม มอบหนังสือแสดงโครงการป่าชุมชน ให้แก่ประธานป่าชุมชน 5 จังหวัด ประกอบด้วย จังหวัดบึงกาฬ เลย หนองคาย หนองบัวลำภู และจังหวัดอุดรธานี 
จากนั้นจะเยี่ยมชมนิทรรศการโครงการไทยนิยม ยั่งยืน OTOP นวัตวิถีและการท่องเที่ยวชุมชน โครงการสร้างป่า สร้างรายได้ และโครงการอาหารปลอดภัย  เยี่ยมชมการจัดการท่องเที่ยวชุมชนตามแนวทางประชารัฐของอำเภอเชียงคาน ณ ถนนคนเดิน วิถีเชียงคาน ตำบลเชียงคาน อำเภอเชียงคาน จังหวัดเลย

ส่วนช่วงบ่าย นายกรัฐมนตรีเยี่ยมชมการปลูกไม้มีค่าทางเศรษฐกิจ ณ สวนป่าเกษตรห้วยแสนคำ เลขที่ 39 หมู่ 1 ตำบลบ้านหวาย อำเภอหล่มสัก จังหวัดเพชรบูรณ์ และจะเยี่ยมชมสินค้าเกษตรปลอดภัย ภายใต้ตราสัญลักษณ์ “กรีนมาร์เก็ตเพชรบูรณ์” และผลิตภัณฑ์ของดีเพชรบูรณ์ รวมถึงพบปะผู้แทนเครือข่ายชุมชนเขาค้อ เพื่อสนทนาแนวทางการพัฒนาและส่งเสริมการท่องเที่ยวเขาค้ออย่างยั่งยืน